Gesoekte moordverdagte doodgeskietDie vuurwapen waarop beslag gelê is. Foto: SAPD ŉ Man wat deur die polisie gesoek is vir sake van moord, poging tot moord en verkragting, is Maandagaand doodgeskiet. Beamptes het reageer op inligting en laat gisteraand in die gebied van Monwabisi-strand naby Khayelitsha op die Kaapse Vlakte toegeslaan. Volgens lt.kol. Andrè Traut, polisiewoordvoerder, het ŉ skietgeveg tussen lede van die spesiale taakmag en die verdagte uitgebreek. “Die verdagte en ŉ onbekende medepligtige is tydens die voorval doodgeskiet. Daar is op ŉ vuurwapen beslag gelê.” Traut het gesê die 29-jarige verdagte se naam kan nie in dié stadium bekend gemaak word nie terwyl die identiteit van sy medepligtige nog vasgestel moet word. Die verdagte was glo betrokke by talle moorde, pogings tot moord en ŉ verkragting wat in die Samora Machel-, Nyanga- en Phillipi-gebiede plaasgevind het. “Die verdagte is ook gesoek in verband met die moord op twee wetstoepassingsbeamptes vroeër die maand in Sweet Home, Philippi.” Maroela Media het vroeër berig Jan Nieuwenhuys (49) en Simtembile Nyangiwe (43) was op 4 September aan diens by ŉ bouperseel in Sweet Home om werkers te beskerm as hulle aangeval sou word. Die twee beamptes is egter self oorval en geskiet. Albei beamptes is met ŉ helikopter na ŉ hospitaal geneem vir dringende behandeling, maar het in die hospitaal aan hul beserings beswyk. Nieuwenhuys laat ŉ vrou en vier kinders agter. Hy het 25 jaar diens in die polisie en sou aan die einde van die jaar afgetree het. Nyangiwe was ŉ pa van drie kinders, die jongste ŉ baba van 11 maande. Hy was die gesin se broodwinner en het ook vir sy bejaarde ma gesorg.